b'\n_START_ARTICLE_\nJakub Galvas\n_START_SECTION_\nSeuraura\n_START_PARAGRAPH_\nGalvas syntyi Ostravassa, kun h\xc3\xa4nen is\xc3\xa4ns\xc3\xa4 Luk\xc3\xa1\xc5\xa1 pelasi HC V\xc3\xadtkovicen joukkueessa. H\xc3\xa4n aloitti j\xc3\xa4\xc3\xa4kiekkoilun seuran junioreissa, mutta pelasi is\xc3\xa4ns\xc3\xa4 seuravaihtojen my\xc3\xb6t\xc3\xa4 my\xc3\xb6s HC Karlovy Varyn ja HC Zl\xc3\xadnin junioreissa. Galvas siirtyi C-juniori-ik\xc3\xa4isen\xc3\xa4 HC Olomouciin. H\xc3\xa4n oli kaudella 2014\xe2\x80\x932015 seuran C-nuorten tehokkain puolustaja tehoilla 11+18=29, joilla Galvas sijoittui koko T\xc5\xa1ekin C-nuorten sarjan puolustajien pistep\xc3\xb6rssiss\xc3\xa4 viidenneksi HC Karlovy Varyn Franti\xc5\xa1ek Klejnan kanssa. Kaudella 2015\xe2\x80\x932016 h\xc3\xa4n voitti Olomoucin B-nuorten sis\xc3\xa4isen tehotilaston lukemalla +10._NEWLINE_Kaudella 2016\xe2\x80\x932017 Galvas debytoi Olomoucin Extraliga-joukkueessa. H\xc3\xa4n teki Extraliga-debyyttins\xc3\xa4 vain 17-vuotiaana runkosarjan kolmannella kierroksella 13. syyskuuta 2016 HC Pardubicea vastaan. Galvas sai ottelussa j\xc3\xa4\xc3\xa4aikaa 10.04 minuuttia. Ensimm\xc3\xa4isen Extraliga-maalinsa Galvas teki 15. helmikuuta 2017 vieraissa HC T\xc5\x99ineci\xc3\xa4 vastaan. Ottelusta ja koko kaudesta erikoisen teki se, ett\xc3\xa4 vastustajajoukkue T\xc5\x99inecin puolella pelasi Galvasin is\xc3\xa4 Luk\xc3\xa1\xc5\xa1. Kaikkiaan Jakubin tulokaskausi toi 36 runkosarjaottelussa tehot 1+5=6. H\xc3\xa4n pelasi kauden aikana miesten pelej\xc3\xa4 my\xc3\xb6s yhden playoff-ottelun verran sarjatasoa alempana 1. \xc4\x8desk\xc3\xa1 hokejov\xc3\xa1 ligan HC Dukla Jihlavassa._NEWLINE_Chicago Blackhawks varasi Galvasin viidennell\xc3\xa4 kierroksella 150. pelaajana NHL:n varaustilaisuudessa 2017. Kauden 2017\xe2\x80\x932018 avauskierroksella 8. syyskuuta 2017 KLH Chomutovia vastaan h\xc3\xa4n teki Extraligan historiaa, sill\xc3\xa4 Galvas pelasi Olomouciin siirtyneen is\xc3\xa4ns\xc3\xa4 Luk\xc3\xa1\xc5\xa1in puolustajaparina. Kausi j\xc3\xa4i Luk\xc3\xa1\xc5\xa1 Galvasin pelaajauran viimeiseksi. Jakub Galvas teki Extraligassa kauden aikana 42 runkosarjaottelussa tehot 2+11=13 ja yhdeks\xc3\xa4ss\xc3\xa4 playoff-ottelussa tehot 1+4=5. Huhtikuussa 2018 h\xc3\xa4n teki Olomoucin kanssa vuoden mittaisen jatkosopimuksen. Kaudella 2018\xe2\x80\x932019 Galvas oli joukkueen tehokkain puolustaja tehoilla 4+13=17, joilla h\xc3\xa4n oli my\xc3\xb6s Extraligan tehokkain U20-ik\xc3\xa4inen pelaaja._NEWLINE_Kaudeksi 2019\xe2\x80\x932020 Galvas siirtyi kaksivuotisella sopimuksella SM-liigajoukkue Mikkelin Jukureihin.\n_START_SECTION_\nMuuta\n_START_PARAGRAPH_\nGalvasin pikkuveli Tom\xc3\xa1\xc5\xa1 pelaa j\xc3\xa4\xc3\xa4kiekkoa HC Olomoucin junioreissa. Veljesten is\xc3\xa4 Luk\xc3\xa1\xc5\xa1 Galvas pelasi omalla urallaan puolustajana Extraligassa yli 911 runkosarja- ja 145 playoff-ottelua. Heid\xc3\xa4n set\xc3\xa4ns\xc3\xa4 David Galvas pelasi puolustajana 85 Extraliga-ottelua sek\xc3\xa4 loi p\xc3\xa4\xc3\xa4sarjauraa my\xc3\xb6s Puolassa ja Slovakiassa._NEWLINE_Jakub Galvasin tytt\xc3\xb6yst\xc3\xa4v\xc3\xa4n is\xc3\xa4 on kaksinkertainen maailmanmestari ja urallaan seitsem\xc3\xa4n kautta Suomessakin pelannut puolustaja Ji\xc5\x99\xc3\xad Vykoukal, joka toimii nyky\xc3\xa4\xc3\xa4n T\xc5\xa1ekin 1. ligassa LHK Jest\xc5\x99\xc3\xa1bi Prost\xc4\x9bjovin p\xc3\xa4\xc3\xa4valmentajana ja urheilutoimenjohtajana.'